ทนายคลายทุกข์
โดย...เดชา กิตติวิททยานันท์
1 มี.ค. 2555

โดย...เดชา กิตติวิททยานันท์
ข้อควรระวังในการติดตั้งกล้องวงจรปิด
ภาพจากกล้องวงจรปิดมีประโยชน์ในการสืบสวนสอบสวนอย่างมาก เช่น คดีวางระเบิดที่สุขุมวิท 71 (ซอยปรีดี พนมยงค์) ขโมยสินค้าในร้านสะดวกซื้อ 711 การทะเลาะวิวาทในสถานบริการ การลักทรัพย์ในอาคารบ้านเรือน โรงงานอุตสาหกรรม กล้องวงจรปิดมีประโยชน์มาก แต่ก็มีข้อควรระวังในการจัดหามาใช้งาน ผมได้รับข้อมูลว่ามีบริษัทขายกล้องวงจรปิดบางรายเก็บรหัสในการเข้าถึงข้อมูลของลูกค้าของกล้องวงจรปิดทางออนไลน์ไว้เป็นการส่วนตัวและนำไปเผยแพร่ให้กับลูกค้ารายอื่นได้ทราบโดยไม่ได้รับอนุญาตในขณะขายสินค้ากล้องวงจรปิดให้กับลูกค้ารายอื่น ทำให้บุคคลภายนอกเข้าถึงข้อมูลของลูกค้าที่เคยใช้บริการติดตั้งกล้องวงจรปิดรายอื่น ซึ่งเป็นอันตรายอย่างมาก จนเป็นต้นเหตุให้เจ้าของบ้านถูกลักทรัพย์ในเวลาต่อมา 
ผมในฐานะเป็นวิทยากรบรรยายหลักสูตรการป้องกันและปราบปรามการทุจริตภายในองค์กรของหอการค้าไทยและอีกหลายหน่วยงาน รวมทั้งภาครัฐ ขอนำรายละเอียดเกี่ยวกับกล้องวงจรปิดทั้งผลดีและผลเสียมานำเสนอต่อผู้อ่านมาเป็นเครื่องเตือนใจก่อนใช้ดังนี้
1.ความหมายของกล้องวงจรปิด
CCTV = Close Circuit Television ความหมายคือ โทรทัศน์วงจรปิด ความหมายของ “วงจรปิด” มาจากหลักการของไฟฟ้าและอิเล็กทรอนิกส์ คือ ไฟฟ้าครบวงจรหรือเปิดอยู่ตลอดเวลา
2.ประโยชน์ของกล้องวงจรปิด
1.ดูความเคลื่อนไหวคนเข้าออก อาคาร สถานที่
2.เป็นพยานหลักฐานสำคัญในการพิสูจน์การกระทำความผิดของผู้กระทำความผิดในชั้นตำรวจหรือชั้นศาล
3.เป็นเครื่องมือหรืออุปกรณ์ในการป้องกันและป้องปรามอาชญากรรมและการทุจริตภายในองค์กร
4.เฝ้าดูพฤติกรรมของบุคคลในครอบครัว เช่น พี่เลี้ยงเด็ก เป็นต้น
3.ภัยจากกล้องวงจรปิด
1.คนขายอุปกรณ์ ช่างติดตั้งอุปกรณ์วงจรปิด ถ้าไม่สุจริตเก็บรหัสส่วนตัวในการเข้าถึงกล้องวงจรปิดของลูกค้า โดยไม่แจ้งให้ลูกค้าทราบ หลังจากนั้นไปเข้าถึงข้อมูลวงจรปิดของลูกค้าทางออนไลน์
2.การนำไปเผยแพร่โดยไม่ได้รับอนุญาต นำไปเผยแพร่ให้กับลูกค้ารายอื่นหรือบุคคลภายนอก ให้รู้ข้อมูลความเคลื่อนไหวภายในอาคาร สถานที่ โดยไม่ได้รับอนุญาต
3.มีการนำไปทำซ้ำและไปเผยแพร่ทางอินเทอร์เน็ต ทำให้ได้รับความเสียหายต่อชื่อเสียงหรือได้รับความอับอาย
4.มีการนำไปทำซ้ำลงในดีวีดีหรือวีซีดี และนำไปจำหน่ายเป็นหนังเรตเอกซ์ เรตอาร์ ตามตลาดมืด เช่น บ้านหม้อ
5.การนำรหัสการเข้าถึงข้อมูลไปใช้ประโยชน์ในทางทุจริต นำรหัสในการเข้าถึงกล้องวงจรปิดของลูกค้าทางออนไลน์ไปจำหน่ายให้กับพวกมิจฉาชีพเพื่อเข้าไปขโมยทรัพย์สินของเจ้าของบ้าน หรือเจ้าของอาคาร สถานที่ ทำให้การลักทรัพย์เป็นไปด้วยความสะดวก
4.การเก็บรักษากล้องวงจรปิดหรือฮาร์ดดิสก์หรือเทปอย่างปลอดภัย
-การบันทึกภาพพร้อมเสียงจะต้องจัดเก็บไว้ในที่ปลอดภัย ยากต่อการเข้าถึงหรือการลักทรัพย์หรือผลประโยชน์หรือแก้ไขเปลี่ยนแปลงหรือลบข้อมูล
-การลบข้อมูลกล้องวงจรปิด เช่น ในอดีตที่ผ่านมามีเรือนจำแห่งหนึ่งได้ทำการลบข้อมูลในฮาร์ดดิสก์ ซึ่งเป็นพยานหลักฐานสำคัญ ทำให้ไม่สามารถจับตัวผู้กระทำความผิดเกี่ยวกับยาเสพติดได้
-สถานีตำรวจแห่งหนึ่งมีผู้ต้องหาถูกแขวนคอตายและถูกทำร้ายร่างกายจนน่วม แต่ผู้กำกับการสถานีตำรวจแจ้งว่าไม่ได้มีการบันทึกข้อมูลในห้องควบคุมตัวผู้ต้องหาไว้ ทำให้ผู้กระทำความผิด ซึ่งอาจเป็นตำรวจหรือผู้ต้องขังด้วยกันรอดพ้นจากการกระทำความผิดไปได้
5.ขั้นตอนในการเข้าถึงกล้องวงจรปิด
-ทุกองค์กรต้องมีกฎระเบียบในการบันทึกข้อมูลและตรวจสอบอย่างสม่ำเสมอเกี่ยวกับความพร้อมในการบันทึกภาพของกล้อง ความมีอยู่ของข้อมูล
-เจ้าของกิจการจะต้องระมัดระวังไม่ให้บุคคลทั่วไปสามารถเข้าไปแก้ไขหรือลบข้อมูลในฮาร์ดดิสก์ได้ ควรจะมีระบบ วิธีการในการจัดการเพื่อป้องกันการทำลายหลักฐาน
-การตรวจสอบกล้องตามจุดต่างๆ เคยมีคดีทุจริตในองค์กร มีการย้ายตำแหน่งกล้องไปทางอื่น ทำให้ไม่เห็นเหตุการณ์ขณะมีการทุจริตหรือการลักทรัพย์ ทำให้ผู้กระทำความผิดลอยนวลได้
-การนำข้อมูลในกล้องวงจรปิดไปเป็นพยานหลักฐานในชั้นศาลต้องไม่มีการตัดต่อ แก้ไขข้อมูล มิฉะนั้นไม่อาจใช้เป็นพยานหลักฐานในชั้นศาลได้ ถือว่าเป็นพยานหลักฐานที่มีข้อบกพร่อง การส่งพยานหลักฐานจะต้องส่งไปตามความเป็นจริงเท่านั้น
การนำข้อมูลในกล้องวงจรปิดไปใช้ในการพิสูจน์ข้อเท็จจริงในชั้นศาล
ประมวลกฎหมายวิธีพิจารณาความอาญา
มาตรา 241 สิ่งใดใช้เป็นพยานวัตถุต้องนำมาศาล
ในกรณีที่นำมาไม่ได้ ให้ศาลไปตรวจจดรายงานยังที่ที่พยานวัตถุนั้นอยู่ตามเวลาและวิธีซึ่งศาลเห็นสมควรตามลักษณะแห่งพยานวัตถุ
มาตรา 242 ในระหว่างสอบสวน ไต่สวนมูลฟ้องหรือพิจารณา สิ่งของซึ่งเป็นพยานวัตถุต้องให้คู่ความหรือพยานตรวจดู
ถ้ามีการแก้ห่อหรือทำลายตรา การห่อหรือตีตราใหม่ให้ทำต่อหน้าคู่ความหรือพยานที่เกี่ยวข้องนั้น